**Părtaşi la Cina Bucuriei**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“ Veniţi de luaţi Bucurie! “ Ieromonah Teofil Părăianu

Să fim părtaşi la Cina Bucuriei

Prea dornici de-a gusta din vin şi pâine,

Înmiresmat e aerul chiliei

De mir şi de lumină, însă mâine,

Pe ce cărări ne va găsi trădarea

Şi ce Golgotă vom mai inventa

Să ştergem din cuvinte nepăsarea,

Piroanele azi cine le mai vrea?

În noaptea asta vor cânta cocoşii

Dar nu ne-om lepăda de cele sfinte,

Cu sânge-ncondeia-vom ouă roşii

Şi vom rostogoli de pe morminte

Pietrele mari lăsând să ne inunde

Lumina şi speranţa Învierii

În suflet s-or deschide răni profunde,

Lacrimi fierbinţi sub pleoapele durerii ,

La Crucea Ta le vom lăsa pe toate

Să fim părtaşi la Cina cea de taină,

Dezleagă-ne, Iisuse, de păcate,

Să îmbrăcăm a purităţii haină.